Tarybos reglamentas (EB) Nr. 1146/2002,
2002 m. birželio 25 d.
iš dalies keičiantis Reglamentą (EB) Nr. 3050/95, laikinai sustabdantį autonominių bendrojo muitų tarifo muitų taikymą tam tikriems gaminiams, skirtiems orlaiviams statyti, prižiūrėti ir remontuoti
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1) Reglamentu (EB) Nr. 3050/95 [1] buvo visiškai sustabdytas Bendrojo muitų tarifo muitų taikymas tam tikriems gaminiams, skirtiems orlaiviams statyti, prižiūrėti ir remontuoti. Tačiau importo muitų taikymas šiems gaminiams sustabdomas tik tada, jei, vadovaujantis 1992 m. spalio 12 d. Reglamento (EEB) Nr. 2913/92, nustatančio Bendrijos muitinės kodeksą [2], (toliau - muitinės kodeksas), ir 1993 m. liepos 2 d. Komisijos reglamento (EEB) Nr. 2454/93, nustatančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [3], nuostatomis, yra kontroliuojamas jų galutinis vartojimas, t. y. jei jie naudojami tik orlaiviuose.
(2) Sudarius GATT susitarimą dėl orlaivių, panašus tarifų taikymo sustabdymas kartu su tokiomis pačiomis muitinės kodekso galutinio vartojimo nuostatomis buvo įtrauktas į Kombinuotosios nomenklatūros preliminariųjų nuostatų II skyriaus B dalį. Nurodytas šių gaminių galutinis vartojimas buvo ne tik civilinių orlaivių, bet ir civilinės paskirties antžeminių skraidymo treniruoklių gamyba, remontas, priežiūra, rekonstrukcija, modifikavimas arba perdirbimas.
(3) Atsižvelgiant į tai, tikslinga iš dalies pakeisti Reglamentą (EB) Nr. 3050/95, siekiant suderinti jo nuostatą dėl galutinio vartojimo su Kombinuotosios nomenklatūros nuostatomis ir pradėti taikyti Reglamentu (EB) Nr. 3050/95 nustatytą autonominio tarifo taikymo sustabdymą ir civilinės paskirties antžeminiams skraidymo treniruokliams. Toks nuostatos taikymo išplėtimas taip pat leis ūkio subjektams ir muitinėms supaprastinti galutinio vartojimo administravimą ir kontrolę.
(4) Atsižvelgiant į šio reglamento svarbą ekonomikai, būtina taikyti skubos pagrindimą, numatytą Europos Sąjungos sutarties ir Europos Bendrijų steigimo sutarčių protokolo dėl nacionalinių parlamentų vaidmens Europos Sąjungoje I.3 punkte,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 3050/95 1 straipsnio pirmasis sakinys pakeičiamas taip:"Autonominių bendrojo muitų tarifo muitų taikymas priede išvardytiems gaminiams visiškai sustabdomas, jei šie gaminiai yra skirti orlaiviams, kurių svoris be krovinio yra didesnis kaip 2000 kilogramų, ir civilinės paskirties antžeminiams skraidymo treniruokliams gaminti, prižiūrėti ir remontuoti."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2002 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2002 m. birželio 25 d.